Županijsko stručno vijeće školskih knjižničara

Bjelovarsko-bilogorske županije

IZVJEŠĆE O RADU

školska godina 2016. – 2017.

Uvodne napomene

Županijsko stručno vijeće svoj rad temelji na Zakonu o odgoju i obrazovanju u osnovnoj i srednjoj školi (čl. 115.) u kojem stoji da učitelji i stručni suradnici imaju pravo i dužnost permanentnog stručnog i pedagoškog usavršavanja. Obveza stručnog usavršavanja propisana je i odredbama Standarda za školske knjižnice (čl. 18.) koji ističe da školski knjižničar ima obvezu stalnog stručnog usavršavanja, između ostalog, i sudjelovanjem na stručnim sastancima školskih knjižničara.

Stručno usavršavanje organizira i provodi Agencija za odgoj i obrazovanje, a za obavljanje pojedinih poslova Agencija imenuje voditelje županijskih stručnih vijeća.

Županijsko stručno vijeće knjižničara osnovnih i srednjih škola Bjelovarsko-bilogorske županije broji 38 članova, od kojih je 24 osnovnoškolskih i 14 srednjoškolska knjižničara.

Voditeljica je mr. sc. Zorka Renić, stručna suradnica mentorica, zaposlena u Medicinskoj školi Bjelovar.

Stručni skupovi i radionice

Županijsko stručno vijeće školskih knjižničara osnovnih i srednjih škola Bjelovarsko- bilogorske županije uglavnom ostvaruje rad na stručnim skupovima. Kako su sredstva za financiranje rada ŽSV-a sve oskudnija, pokušali smo što više surađivati s drugim vijećima, ustanovama, institucijama i udrugama. U školskoj godini 2016. – 2017. održana su dva županijska stručna vijeća, jedno međužupanijsko te radionica u okviru CSSU-a.

**1. Županijsko stručno vijeće održano 24. studenoga 2016.**

**Gradski muzej Bjelovar, Trg Eugena Kvaternika 1, Bjelovar**

Program rada:

* dr.sc. Danko Plevnik: Kako je moguća nemoguća misija – motivacija mladih za čitanje
* Tanja Marčan: Problemi s (ne)razumijevanjem književnih i neknjiževnih tekstova i strategije čitanja
* Okrugli stol: Kako je nemoguća misija – moguća (Čitalačka pismenost djece i mladih Bjelovarsko-bilogorske županije)

Na Okruglom stolu sudjelovali su Danko Plevnik, Tanja Marčan, Jasminka Kuzle, Suzana Jurić, Mirjana Milinović, Zorka Renić, Ilija Pejić, Nikolina Marinić i Snježana Berak. Mogućnost sudjelovanja imali su svi prisutni knjižničari i nastavnici Hrvatskoga jezika.

 Stručno vijeće knjižničara osnovnih i srednjih škola Bjelovarsko-bilogorske županije u suradnji s Hrvatskim čitateljskim društvom i ŽSV nastavnika Hrvatskoga jezika organizirali su stručni skup o strategijama čitanja te okrugli stol pod nazivom: Kako je nemoguća misija – moguća. Domaćin je bio bjelovarski Gradski muzej.

Cilj ovog skupa bio je razmjena iskustava, kao i bolja međusobna povezanost, komunikacija i suradnja. Pozivom na uključivanje svih prisutnih u diskusiju doneseni su zaključci, koji će biti smjerokaz i prilog razvoju novih i učinkovitih strategija za poticanje čitanja, a samim time kvalitetnijem usvajanju novih znanja.

Zaključeno je sljedeće:

* knjižničari su dobro informirani o strategijama za poticanje čitanja, ali ih teško ostvaruju jer nisu propisani u nastavi i teško dolaze do učenika, ovise o kolegama nastavnicima koji im „prepuste“ neki od nastavnih satova. Stoga je neophodno,s obzirom da još nije sustavno regulirano, na nivou škole poticati međusobnu intenzivniju suradnju knjižničara i nastavnika, ne samo hrvatskog jezika
* raditi na poticanju čitanja i nakon što učenik završi razrednu nastavu
* svi koji su na bilo koji način uključeni u rad s djecom, vezano za čitanje, trebaju biti educirani, primjenjivati stečena znanja u praksi, nadograđivati znanja i vještine koje imaju
* jedan od prijedloga je: otvoriti mrežnu stranicu koja će prikupljati primjere dobre prakse u provođenju strategija poticanja čitanja i motivacije, što bi bilo od koristi ostalima
* jedno okupljanje kao što je ovo (knjižničara, nastavnika i profesora, voditelja matične službe) nikako ne bi smjelo biti jedino, već je putem ŽSV-a potrebno organizirati određene cikluse i o svim vrstama pismenosti, kako bi se zajednički, korak po korak uspostavljali međusobni odnosi usmjereni ka istom cilju
* potrebna je afirmacija čitateljske nastave pomoću koje bi mladi mogli prepoznavati čitanje kao pretpostavku svog unutarnjeg i zajedničkog vanjskog života
* radikalan zaokret; okretanje učeniku kao subjektu čitanja uključuje i značajnije korištenje neknjiževnih tekstova i elektroničkih medija
* nastavnici hrvatskog jezika moraju prijeći u ofanzivu i preuzeti nastavu digitalnog čitanja, kako bi učenici dobili i digitalne čitateljske kompetencije. Trebali bi aktivnije sudjelovati i u blogosferi i na Facebooku, u smislu preporučivanja knjiga koje je danas u rukama umreženih učenika te i tako angažirati u izvanškolskoj borbi za estetske kriterije ukusa
* održivo motiviranje ne može se zasnivati samo na invenciji atraktivnih tehnika animiranja za kampanjska čitanja, nego omogućiti obrazovanje za cjeloživotno čitanje, učenje
* profesori moraju pronaći načine postupnijeg i prihvatljivijeg približavanja obveznoj građi koju zahtijeva Ministarstvo znanosti i obrazovanja, a knjižničari balansirati između te obveze i slobode izbora. Odnos između profesora hrvatskog jezika i knjižničara je kao odnos između liječnika i ljekarnika
* uloga knjižničara je presudna za donošenje odluke o nastavku čitanja mladih jer su oni, posebice školski knjižničari, u svakodnevnom kontaktu s učenicima i u prilici da prate način na koji oni biraju knjige
* edukaciju nastavnika potrebno provoditi u smjeru daljnjeg osvjetljavanja glavnih problema u poticanju čitalačke pismenosti kod djece i mladih
* potrebno je nastavnicima pružiti ohrabrenje u korištenju novih metodičkih pristupa nastavi književnosti koji bi djecu i mlade približili čitanju

**2. Županijsko stručno vijeće održano 7. ožujka 2017.**

**Ekonomska i birotehnička škola Bjelovar, Poljana dr. Franje Tuđmana 9, Bjelovar**

Program rada:

• Ilija Pejić: Jedinstveno elektroničko online prikupljanje (obrada) i vrednovanje statističkih podataka o radu školskih knjižnica u šk. god. 2015./2016.

• Rajna Gatalica, Zorka Renić, Sanja Cutvarić: „Ono si što čitaš“

• Dejana Bedeković: Percepcija školske knjižnice i čitateljske navike kod učenika petih razreda 2015./2016. u IV. OŠ Bjelovar - rezultati istraživanja (30 minuta)

• Ines Vidović: Projekt Knjižnični kutak u područnim školama OŠ Nova Rača

Županijsko stručno vijeće školskih knjižničara Bjelovarsko – bilogorske županije i Županijska matična služba Narodne knjižnice „P. Preradović“ Bjelovar zajedno su organizirali stručni skup 7. ožujka 2017. Na skup su se odazvali skoro svi školski knjižničari (34 od 38). Domaćin je bila Ekonomska i birotehnička škola u Bjelovar. Skup je na početku pozdravila Frida Bišćan, savjetnica za školske knjižničare iz Nacionalne i sveučilišne knjižnice.

U prvom dijelu skupa održana je radionica o novoj online-statistici koju provodi Nacionalna i sveučilišna knjižnica. Računalna radionica „Jedinstveno elektroničko prikupljanje, obrada / analiza i prikaz statističkih podataka o poslovanju svih vrsta knjižnica“ temelji se na projektu Primjena hrvatskih ISO normi (ISO 2789 i ISO 11620) koji je NSK pokrenula 2015. godine, a zasad je u eksperimentalnoj fazi. Radionicu je vodio Ilija Pejić, knjižničarski savjetnik, voditelj Matične službe. Svakako usporedba rada svake školske knjižnice s drugima izvrsna je smjernica naših budućih djelovanja, odnosno naših uspješnih i manje uspješnih nastojanja, a to je i bio cilj ove statistike koja se temelji na sustavu kvalitete, odnosno brojčanim pokazateljima našeg rada na osnovu kojih se možemo predstaviti knjižničarskoj zajednici, a i šire, posebice pred mjerodavnim tijelima, financijerima i donositeljima odluka.

U drugom dijelu stručnog skupa čuli smo tri zanimljiva predavanja, predstavljanje dvaju projekata Ono si što čitaš Rajne Gatalica, Zorke Renić i Sanje Cutvarić i Knjižnični kutak u područnim školama OŠ Nova Rača Ines Vidović te prezentaciju istraživanja Dejane Bedeković Percepcija školske knjižnice i čitateljske navike kod učenika petih razreda u IV. OŠ Bjelovar 2015./2016. g.

**Međužupanijsko stručno vijeće školskih knjižničara Virovitičko-podravske, Bjelovarsko-bilogorske i Sisačko-moslavačke županije održano 7. srpnja 2017.**

 **SŠ Stjepana Sulimanca , Pitomača**

Program rada:

* Adela Granić: Karijera knjižničara
* Dejana Bedeković: Knjižnično-informacijska pismenost u osnovnoškolskoj praksi - rezultati
* Svjetlana Dupan: Međuškolska i međuknjižnična suradnja u cilju razvijanja tolerancije i snošljivosti
* Luca Matić ; Mirjana Čubaković: Čitanje ne poznaje granice - projekt školske knjižnice
* Višnja Veber Malina: Noć s Andersenom u školskoj knjižnici
* Marijana Pađen: Školska knjižnica, razred i škola u poticanju čitanja
* Tanja Kolar Janković, Josip Strija: Da sam ja školski knjižničar!

U petak 7. srpnja 2017. godine u SŠ Stjepana Sulimanca održan je stručni skup školskih knjižničara triju županija: Bjelovarsko-bilogorske, Sisačko-moslavačke i Virovitičko-podravske. Nakon uvodnog govora voditelja Županijskog stručnog vijeća Josipa Strije i pozdravnih riječi školske pedagoginje Martine Bunete i domaćice, školske knjižničarke, Diane Musić, sve nazočne pozdravile su Adela Granić, viša stručna savjetnica za stručne suradnike školske knjižničare (Agencija za odgoj i obrazovanje), Mira Zovko, viša stručna savjetnica za školske knjižnice (Ministarstvo znanosti i obrazovanja) i Frida Bišćan, savjetnica za školske knjižnice (Nacionalna i sveučilišna knjižnica u Zagrebu).

O karijeri školskoga knjižničara, preduvjetima, ciljevima i kompetencijama koje je potrebno pokušati zadovoljiti govorila je viša savjetnica Adela Granić. Istaknuvši probleme na koje možemo naići putem do ostvarenja ciljeva od pripravnika do već iskusnih knjižničara, mentora i savjetnika, savjetnica Granić osvrnula se na pitanja motivacije i okruženja u svakodnevnom radu školskog knjižničara, a time i uspješnoj izgradnji karijere knjižničara koji ne jadikuje, već pronalazi nova rješenja za probleme na koje nailazi.

Od ostalih izlaganja izdvajamo aktivno sudjelovanje članova Županijskog stručnog vijeća školskih knjižničara Bjelovarsko-bilogorske županije.

Dejana Bedeković je govorila o rezultatima svojeg istraživanja o knjižnično-informacijskoj pismenosti u osnovnoškolskoj praksi u Bjelovarsko-bilogorskoj županiji. Prisutni su upoznati s metodologijom istraživanja, hipotezom, uzorkom, rezultatima i zaključcima. Na kraju izlaganja, naglašeno je kako je MZO potvrdilo istraživanje te tako omogućilo njegovu provedbu u cijeloj Hrvatskoj.

Projekt Noć s Andersenom u školskoj knjižnici je predstavila kolegica Višnja Veber Malina. Prisutne je upoznala s provedbom projekta u svojoj školi, a za kojeg je karakteristično druženje sestrinskih knjižnica putem interneta i spavanje djece u knjižnici. Prisutni su saznali ponešto o programima i aktivnostima koje kolegica Višnja provodi već nekoliko godina u sklopu projekta te se upoznali s mogućnostima i brojnim idejama koje projekt donosi.

**Radionica – CSSU**

**Izrada mrežnih stranica CMS sustavom Wordpress**

Županijska matična služba Narodne knjižnice „Petar Preradović“ Bjelovar sa Stručnim vijećem školskih knjižničara Bjelovarsko-bilogorske županije organizirala je 8. prosinca 2016. predavanje s vježbama Centra za stalno stručno usavršavanje: Izrada mrežnih stranica CMS sustavom Wordpress. Predavanje je održano u knjižnici III. osnovne škole Bjelovar, Ul. Tome Bakača 11d. Predavač je bio Tomislav Negulić, ing.

Ostalo

Školskim knjižničarima su redovito prosljeđivane informacije dobivene putem mailova, pronađene na internetu te materijali sa ŽSV-a. Za sve skupove napravljena je evaluacija. O radu ŽSV-a objavljeni su prikazi u tiskanim i elektroničkim medijima i stručnim časopisima. Aktivnosti vezane za javno zagovaranje bile su usmjerene na probleme financiranje nabave u školskim knjižnicama.

Članovi ŽSV-a održali su brojna izlaganja i radionice na znanstvenim i stručnim skupovima. Aktivni su bili i u objavljivanju stručnih i znanstvenih radova.